**A mozgássérült emberek a közösségi közlekedésben**

**A mozgássérült embereknek ugyanolyan joguk van részt venni a közösségi közlekedésben, mint bárki másnak, attól függetlenül, hogy milyen segédeszközt használnak. Szövetségünk szerint jogsértő az a gyakorlat, amely az elektromos mopedet használók számára nem biztosítja a közösségi közlekedést.**

Mint ismeretes, 2012-ben a debreceni közlekedési társaság biztonsági okokora hivatkozva letiltotta a járműveiről a mopedeket. Egy érintett utas az Egyenlő Bánásmód Hatósághoz fordultak, amely perre vitte az ügyet, de elvesztette, a bíróság ugyanis másodfokon kimondta: a mopedek szállítása biztonsági okokból megtagadható. A gyakorlatot azóta a pécsi és a Dél-alföldi régió szolgáltatója is átvette, tavasz óta pedig a fővárosban is megszaporodtak a panaszok. Ma már ott tartunk, hogy nemcsak mopedet, hanem elektromos és hagyományos kerekesszéket, sőt, rollátort használó utast is otthagynak a megállókban. **Az elektromos és mechanikus kerekesszékek, rollátorok és egyéb eszközök kapcsán leszögezzük: egyetlen szolgáltatónak sincsen semmilyen jogalapja ahhoz, hogy biztonsági vagy egyéb okokra hivatkozva megtagadja az ilyen eszközöket használó utasok szállítását.**

A dokumemtum folytatásában az elektromos mopedekkel kapcsolatos tényeket és tévhiteket foglaltuk össze, a második részben pedig a jogszabályi hátteret mutatjuk be röviden.

**I. Elektromos mopeddel a közösségi közlekedésben: tények és tévhitek**

**1. Tény: az államnak biztosítania kell a mozgáskorlátozott emberek számára, hogy másokkal egyenlő módon vehessenek részt a közösségi közlekedésben, erre törvények kötelezik! Ezt mondja ki a fogyatékos személyek jogairól szóló ENSZ-egyezmény, amelyet hazánk az elsők között ratifikált, valamint a fogyatékos személyek jogairól és esélyegyenlőségük biztosításáról szóló, 1998-as törvényünk is. Az Országos Fogyatékosságügyi Program (2015-2025), és annak végrehajtását célzó, 2015-2018-ra szóló Intézkedési Terv ugyancsak így rendelkezik.** (A jogszabályi háttérre részletesen a II. pontban térünk ki.)

**2. Tény: A szolgáltatók állami, önkormányzati megrendelést teljesítenek, amelynek feltételeit nem ők, hanem a megrendelő szabja meg!**

A közösségi közlekedés az a személyszállítási szolgáltatás, amelyet – a közzétett feltételek alkalmazásával, díj ellenében – bárki igénybe vehet. A személyszállítási közszolgáltatást szerződés alapján végzik a szolgáltatók, amelyben a megrendelő jogosult meghatározni a feladatokat, kötelezettségeket, egyéb feltételeket, és ezeket a vállalkozónak teljesítenie kell. Ennek megfelelően tudja, illetve tudná az állam, valamint az önkormányzat az általa vállalt (nemzetközi, hazai) kötelezettségeit számon kérni a közlekedési szolgáltatón.

([2012. évi XLI. törvény a személyszállítási szolgáltatásokról](http://njt.hu/cgi_bin/njt_doc.cgi?docid=148467.323489))

**A szállítás megtagadásának jogi alapja**

**3. A közlekedési szolgáltatók arra hivatkoznak, hogy a mopedek szállítása nem biztonságos, ezért megtagadják azt. Ennek jogi alapját egy uniós rendelet adja, amelynek szabályai megjelennek a vonatkozó hazai kormányrendeletben is. Az uniós szabály azonban azt is kimondja, hogy a szolgáltatók a fogyatékosság vagy csökkent mozgásképesség tényére hivatkozva nem tagadhatják meg a személyek beszállítását.** (A jogszabályi háttérre részletesen a II. pontban térünk ki.)

**4. Tévhit: A moped kényelmi eszköz, amelyből a mozgáskorlátozott ember bármikor kiszáll.**

**Ezzel szemben az elektromos moped társadalombiztosítási támogatással igénybe vehető gyógyászati segédeszköz. Aki ilyet használ, az jellemzően súlyosan mozgássérült személy, és az együttfelírási korlátok miatt nem rendelkezik másik, elektromos hajtású kerekeszékkel, amibe átülhetne az utazás idejére.** (A jogszabályi háttérre részletesen a II. pontban térünk ki.)

**Tévhitek a mopedek szállításával kapcsolatban**

**5. Tévhit: Az elektromos moped szállítása nem biztonságos, mert az eszközzel történő fel- és leszállás nem biztonságos, továbbá nem tudja felvenni a járművön a megfelelő pozíciót.**

**Ezzel szemben az igazság az, hogy** – tudomásunk szerint – **ezt eddig egyedül a Budapesti Közlekedési Központ (BKK) vizsgálta, és a vizsgálatban részt vevő buszok többségére a moped biztonsággal szállt fel- és le, valamint el tudta foglalni a számára kijelölt helyet.**

A BKK 2014-es statikus vizsgálatát a Mozgássérültek Budapesti Egyesülete által működtetett Egyetemes Tervezés Információs és Kutatóközpont (ETIKK) segítette. A mopedek jól teljesítettek. Megállapították, hogy nyolc buszból hatnál az elektromos moped fel tud szállni a járműre, illetve el tudja foglalni a kijelölt helyet. Információink szerint a vizsgált járművek országosan nagyon elterjedtek, vagyis ezeken a buszokon a fenti állítás nem állja meg a helyét. Úgy véljük, hogy más járművek vizsgálata alapján egyértelműen cáfolhatóvá válna a fenti állítás, ezért javasoljuk a tagszervezeteinknek, hogy e tekintetben kezdeményezzenek vizsgálatot a területükön működő szolgáltatóknál. A BKK-ETIKK vizsgálat eredményeiről bővebben itt lehet olvasni: <http://www.etikk.hu/kutatas/mopeddel-a-budapesti-kozossegi-kozlekedesben-3/>

**6. Tévhit: A moped nem szállítható biztonságosan, mert túl nagy a súlya, nem bírja el a rámpa stb..**

**Ezzel szemben a legnagyobb mennyiségben forgalmazott, háromkerekű EL-GO elektromos moped súlya 77 kg, a járművek rámpáira pedig 250-350 kg-ot lehet felvinni.**

További hasznos tudnivalók a mopedekről a Mozgássérültek Budapesti Egyesülete és a Magyar Polio Alapítvány összeállításában: <http://www.etikk.hu/kutatas/mopeddel-a-budapesti-kozossegi-kozlekedesben-3/>

**7. Tévhit: Az elektromos moped csak akkor szállítható biztonságosan, ha a mozgássérült utas nem ül rajta, ez áll a használati kézikönyvében is.**

**Ezzel szemben az egyik nagy hazai forgalmazó megerősítette, hogy ez a kitétel csak azokra az esetekre vonatkozik, amikor utánfutón, teherautón, csomagtérben szállítják. Autóbuszos utazásnál a mozgássérült utasnak nem kell leszállnia róla!**

A BKK 2016. június 21-én egyeztetést tartott a mozgást segítő eszközök szállításáról, amelyen minden érintett fél részt vett: a mozgássérült emberek képviseletében a budapesti egyesületünk, a MEOSZ, a FESZT, a BKK szolgáltatói, a buszvezetők, a szakszervezetek és a Rehab Zrt. mint segédeszköz forgalmazó. Az egyeztetésen a Rehab Zrt. képviselője különbséget tett az eszköz direkt szállítása (mint pl. áru, poggyász), és az eszközt használó utas szállítása között. Elmondta: utóbbi esetben nem szükséges az utasnak átszállnia az autóbusz ülésébe, nyugodtan utazhat a segédeszközön, mert a használati utasítás az eszköz szállítására vonatkozik, és nem a tömegközlekedést használó utas utazására.

**8. Tévhit: Az elektromos moped szállítása nem biztonságos, mert a buszon utazók mobiltelefonjai által keltett elektromágneses interferencia megzavarhatja a vezérlését, kioldhatja a fékrendszert.**

**Ezzel szemben ilyen zavart eddig senki nem igazolt. Ha az általánosan elterjedt mobiltelefonok veszélyt jelentenének a fékrendszerre, naponta történnének balesetek, a mopedeket pedig egyáltalán nem is lehetne forgalmazni.**

**9. Tévhit: Az elektromos moped szállítása nem biztonságos, mert felrobbanhat vagy kilyukadhat az akkumulátora, és kifolyhat belőle a sav.**

**Ezzel szemben az igazság az, hogy a mozgást segítő eszközök gondozásmentes, korszerű, zselés akkumulátorokkal rendelkeznek, amelyek nem tudnak sem kilyukadni, sem felrobbanni. Használatuk nem veszélyesebb, mint egy telefoné vagy egy notebooké!**

**10. Tévhit:** **Az elektromos moped szállítása nem biztonságos, mert nincsenek rajta rögzítési pontok.**

**Ezzel szemben az igazság az, hogy a buszokon nem a gyógyászati segédeszközt kell rögzíteni, hanem az azt használó utast.**

**11. Tévhit: Az elektromos moped szállítása nem biztonságos, mert a mozgó járművön a saját fékével nem lehet biztonságosan rögzíteni.**

**Ezzel szemben tény, hogy a moped biztonságosan megáll a 15%-os lejtőn is, és elektro-mechanikus fékrendszerének köszönhetően megbízhatóan fékezhető!**

**12. Tévhit: Az elektromos moped szállítása nem biztonságos, mert szükség esetén kézzel nem mozgatható.**

**Ezzel szemben a mopedeken található egy kapcsoló, mely az eszközön ülve is elérhető, és lehetővé teszi, hogy a hajtás leválasztásra kerüljön, így az elektromos moped kézzel mozgathatóvá válik.**

**További tévhitek**

**13. Tévhit: A kerekesszékes utas csak kísérővel utazhat a közösségi közlekedés járművein.**

**Ezzel szemben kísérő csak a magatehetetlen vagy a szolgáltatás igénybevételére kísérő nélkül nem képes személy, valamint a hat éven aluli gyermek számára van előírva, a jogszabály a mozgássérült utasokat nem sorolja ide.** (A jogszabályi háttérre részletesen a II. pontban térünk ki.)

**14. Tévhit: A Kúria letiltotta a mopedeket.**

**Ezzel szemben a tény az, hogy sem a Kúria, sem más bíróság nem tiltotta le a mopedeket a közösségi közlekedési járművekről. A debreceni perben a bíróság csupán annyit mondott ki, hogy a debreceni közlekedési társaság biztonsági okokra hivatkozva megtagadhatja a mopedek szállítását. A Kúria a döntés tartalmát nem vizsgálta, csupán egy eljárásjogi aktust hagyott helyben. A debreceni ügyben született döntés egyetlen más szolgáltatót sem kötelez!**

Nagyon gyakran hangzik el a közlekedési szolgáltatók részéről, hogy azért nem engedik fel az elektromos mopedeket a járművekre, mert a Kúria letiltotta őket. Ez egy téves állítás. Először is általánosságban rögzítenünk kell, hogy Magyarországon nincsen precedens jog, vagyis az egyes bíróságok önállóan hozzák meg döntéseiket. A különböző bíróságok döntései csak iránymutatásul szolgálnak, mely az egységes joggyakorlat kialakuláshoz vezet, de nem köti az egyik bíróságot a másik bíróság döntése. Azaz, azért, mert a debreceni esetben kimondta egy bíróság, hogy a moped szállítása biztonsági okokra hivatkozva megtagadható, nem biztos, hogy egy hasonló perben egy másik bíróság ugyanilyen döntést hoz. Ahogy a debreceni ügyben született döntés sem kötelezi a többi közlekedési társaságot sem semmire. Másodszor: a Kúria a döntés tartalmát nem vizsgálta érdemben, csak helyben hagyta a bíróság új eljárásra utasító döntését, és nem tiltotta meg az elektromos mopedek szállítását.

**II. Elektromos mopeddel a közösségi közlekedésben: jogszabályi háttér**

**1. ponthoz**

A **[2007. évi XCII. törvény a Fogyatékos személyek jogairól szóló egyezmény és az ahhoz kapcsolódó Fakultatív Jegyzőkönyv kihirdetéséről](http://njt.hu/cgi_bin/njt_doc.cgi?docid=110932.266681)** (továbbiakban Egyezmény) utat nyitott a fogyatékosság új, emberi jogi értelmezésének. Kimondta, hogy a korábbi közgondolkodással ellentétben a fogyatékosság nem betegség, hanem a társadalmi sokszínűség része, és a fogyatékosság *„a fogyatékos személyek és az attitűdbeli, illetve a környezeti akadályok kölcsönhatásának következménye, amely gátolja őket a társadalomban való teljes és hatékony, másokkal azonos alapon történő részvételben” Az egyezmény értelmében a feladat ezen környezeti akadályok beazonosítása és lebontása.*

A hozzáférhetőségről azt mondja: *„A fogyatékossággal élő személyek önálló életvitelének és az élet valamennyi területén történő teljes körű részvételének lehetővé tétele érdekében a részes államok megfelelő intézkedéseket tesznek, hogy másokkal azonos alapon biztosítsák a fogyatékos személyek számára a fizikai környezethez, a közlekedéshez, az információhoz és kommunikációhoz, beleértve az információs és kommunikációs technológiákat és rendszereket, valamint más, nyilvánosan hozzáférhető vagy rendelkezésre álló lehetőségekhez és szolgáltatásokhoz való hozzáférést, mind városi, mind vidéki területeken.”* Ezek az intézkedések, amelyek magukba foglalják a hozzáférési akadályok és korlátok beazonosítását és felszámolását, többek között a következőkre vonatkoznak: a) épületek, utak, közlekedés és más bel- és kültéri létesítmények, így iskolák, lakóházak, egészségügyi létesítmények és munkahelyek; b) információ, kommunikáció és egyéb szolgáltatások, köztük az elektronikus szolgáltatások és segélyhívó szolgáltatások.

A környezethez való akadálymentes hozzáférés kialakítása és fenntartása szoros összefüggésben van a fogyatékos emberek egyenlő esélyű hozzáféréshez való jogával, amelyet részletesen **[a fogyatékos személyek jogairól és esélyegyenlőségük biztosításáról szóló 1998. évi XXVI. törvény](http://njt.hu/cgi_bin/njt_doc.cgi?docid=34535.314692)** (továbbiakban Fot.) definiál. Szolgáltatások esetén, mint amilyen a közösségi közlekedés is, azt mondja: „*a szolgáltatás egyenlő eséllyel hozzáférhető akkor, ha igénybevétele – az igénybe vevő állapotának megfelelő önállósággal – mindenki, különösen a mozgási, látási, hallási, mentális és kommunikációs funkciókban sérült emberek számára akadálymentes, kiszámítható, értelmezhető és érzékelhető.”* A Fot. azt is rögzíti, hogy a közlekedési rendszereknek, továbbá a tömegközlekedési eszközöknek, utasforgalmi létesítményeknek - beleértve a jelző- és tájékoztató berendezéseket is - alkalmasnak kell lenniük a fogyatékos személy általi biztonságos igénybevételre.

Az **Országos Fogyatékosságügyi Program** (2015-2025) végrehajtását célzó, 2015-2018-ra szóló **Intézkedési Terv** pedig úgy fogalmaz: *„Fejleszteni kell az egyenlő esélyű hozzáférés feltételeit a menetrendszerinti közösségi közlekedésben, ez magába foglalja a személyszállításban részt vevő járművek, a pályaudvarok, az állomás és a megállóhely személyforgalom lebonyolítására és kiszolgálására szolgáló részeinek hozzáférhetőségét.”*

**3. ponthoz**

A területet az Európai Unió által kiadott 181/2011/EU rendelete (a továbbiakban: EU-rendelet) közvetlenül szabályozza, szabályai megjelennek a 213/2012. (VII. 30.) Korm. rendeletben is. Az EU-rendelet 9. cikke kimondja, *hogy (1) a fuvarozók, utazásközvetítők és utazásszervezők a fogyatékosság vagy csökkent mozgásképesség tényére hivatkozva nem tagadhatják meg a helyfoglalás elfogadását, menetjegy kiállítását vagy egyéb módon való biztosítását, valamint a személyek beszállítását. (2) A fogyatékossággal élő és a csökkent mozgásképességű személyek részére a helyfoglalásokat és menetjegyeket pótdíj felszámítása nélkül kell biztosítani. [Közlekedéshez való jog]*

A buszos szolgáltatók rossz joggyakorlatát a következő passzus alkalmazása teszi lehetővé:

*10. cikk -* ***Kivételek és különleges feltételek***

*(1) A 9. cikk (1) bekezdésének rendelkezései ellenére a fuvarozók, utazásközvetítők és utazásszervezők* ***az alábbi esetekben*** *a fogyatékosságra vagy a csökkent mozgásképességre hivatkozva* ***megtagadhatják*** *valamely személy helyfoglalásának elfogadását, menetjegyének kiállítását vagy egyéb módon történő biztosítását, valamint beszállítását:*

***a) amennyiben az a nemzetközi, uniós vagy nemzeti jog által előírt alkalmazandó biztonsági követelmények vagy a hatáskörrel rendelkező hatóságok által előírt egészségügyi és biztonsági követelmények teljesítése érdekében szükséges;***

*b) ha a jármű vagy az infrastruktúra – beleértve a buszmegállókat és az autóbusz-állomásokat is – kialakítása következtében a fogyatékossággal élő, illetve csökkent mozgásképességű személy biztonságos és kivitelezhető beszállítása, kiszállítása vagy fuvarozása fizikailag nem lehetséges.*

**4. ponthoz**

akarunk jogszabályt?

13. ponthoz

akarunk jogszabályt?